Tvrtka Gemalto bila je pod hakerskim napadom i ukradeni su ključevi za šifriranje i to je učinila američka NSA (National Security Agency), pa smo stoga upitali za stav i domaće telekom operatera koji su vrlo oštro reagirali na ova događanja.

O tome što se točno dogodilo pročitajte također na ICTbusiness.info na slijedećem linku gdje je objašnjeno što se sve događalo, iako je očito da priča ima pozadinu koja još uvijek nije otkrivena, no zbog svega što se događa procurit će kad-tad u javnost.

„Ono što je važno napomenuti je da posjedovanje personalizacijskih podataka SIM kartice nije dovoljno za presretanje komunikacije. Napadač također treba znati koji je enkripcijski algoritam programiran u SIM kartice. Ovdje je Deutsche Telekom, preko kojeg je Hrvatski Telekom prethodnih godina nabavljao Gemalto kartice, razvio prilagođenu verziju standardnog algoritma. Ovaj dodatni mehanizam već je integriran u SIM kartice te nemamo saznanja da je on ugrožen“, ističu u HT-u i dodaju da većina kartica koje Hrvatski Telekom koristi nisu Gemalto.

Možemo potvrditi da korisnici Tele2 usluga u Hrvatskoj nisu izloženi nikakvom riziku koji se spominje u medijskom napisu koji ste mi poslali. Tele2 Grupa surađuje s nekoliko različitih proizvođača SIM kartica, a privatnost i sigurnost naših korisnika je za nas, Tele2 od izuzetne važnosti, pojašnjavaju iz trećeg po veličini domaćeg mobilnog telekom operatera.

„Kao Tele2 smo snažno reagirali na ova medijska saznanja i uzeli ih vrlo ozbiljno. Imenovali smo tim stručnjaka koji u bliskom dijalogu surađuju s proizvođačem SIM kartica Gemalto. Do sada, vlastita interna istraga u Gemaltou nije potvrdila nikakvo kršenje privatnosti kao što je navedeno u medijima. Međutim, oni i dalje istražuju, a mi, naravno, u čestom smo kontaktu s njima tijekom tog procesa. Također smo u bliskom dijalogu s drugim operatorima te razmjenjujemo informacije i znanja o ovom pitanju. Ovi medijski napisi su visoki prioritet za Tele2, a mi ćemo pružati više informacija kako do njih budemo dolazili. Trenutno, ne vidimo razloga da naši korisnici djeluju ili reagiraju na ove nalaze na bilo koji način“, ističu u Tele 2.

Iako smo očekivali odgovor i od Vipneta, još uvijek ga nismo dobili, a prema posljednjim informacijama trebao bi stići sutra.